Imtella' Mejju 28, 2021 - Aġġornata 28 Ta' Mejju, 2021 8:22pm Rapport: Massimo Axisa Matul is-sena li għaddiet saru 80% tal-miżuri ta' simplifikazzjoni fis-servizz pubbliku, bis-Segretarju Permanenti Ewlieni Mario Cutajar jgħid li l-impenn li qed isir wassal biex il-Maltin żiedu l-fiduċja fis-servizz pubbliku. Fit-tnedija tal-Ġimgħa tas-Servizz Pubbliku, is-Sur Cutajar elenka x-xogħol li sar matul is-sena li għaddiet, u fosthom semma it-trażżin tal-pandemija, il-bini ta' flyovers fil-Marsa, u t-tħaffir tal-mini f'Santa Luċija. Il-ġimgħa għas-servizz pubbliku se tkun qed tibda b'mod uffiċjali b'kunċert mill-Baned tal-Pulizija u tal-Armata. Fit-tnedija tas-seba' edizzjoni ta' din l-inizjattiva, is-Segretarju Permanenti Ewlieni, Mario Cutajar, qal li din is-sena se tkun qed tagħlaq il-kapitlu tat-tiġdid li sar fl-aħħar snin, u se jinfetaħ ieħor ġdid, dak li issa jkompli jissaħħaħ dan is-settur kruċjali. Is-Sur Cutajar qal li fuq il-bażi tal-istudji li saru dwar il-ħidma mwettqa, is-Servizz Pubbliku issa se jkollu strateġija ta' ħames snin biex isaħħaħ lilu nnifsu. Din l-istrateġija, għall-ewwel darba, se tiġbor flimkien it-tliet elementi ewlenin li fuqhom jaħdem is-Servizz Pubbliku – it-teknoloġija, in-nies, u s-servizz u l-kwalità tiegħu. Fil-konferenza tal-aħbarijiet is-Sur Cutajar qal li s-Servizz Pubbliku wettaq mat-80% tal-miżuri ta' simplifikazzjoni li ħadem fuqhom is-sena li għaddiet. B'kollox twettqu mal-127 miżura ta' simplifikazzjoni fl-2020. Qal li dawn il-miżuri jinkludu, fost oħrajn, applikazzjonijiet online għal għajnuniet soċjali, u servizzi online fil-Qrati sabiex jgħinu f'riċerki u joffru aċċessibilità sħiħa għall-kuntratti pubbliċi, fost oħrajn. Is-Segretarju Permanenti Ewlieni qal li waħda mill-isfidi li ffaċċja s-settur pubbliku s-sena li għaddiet kien it-trażżin tal-imxija tal-pandemija, flimkien ma' ħidma fuq il-proġetti tal-flyovers fil-Marsa u l-mini f'Santa Luċija, skola ġdida f'Marsaskala, u t-tħawwil ta' iktar minn 11,000 siġra madwar il-pajjiż. Qal li minkejja l-isfidi tal-pandemija, is-settur pubbliku dawwarhom f'opportunitajiet fejn fost oħrajn saru studji fuq kemm huwa fattibbli li l-ħaddiema jaħdmu mid-dar. "Sfida, imma l-isfida meta tpoġġiha f'kuntest hija sfida li dawwarniha f'opportunità, li anke studjajna l-impatt tagħha meta l-ħaddiema jaħdmu mid-djar, rajna l-impatt fuq is-servizz, fuq il-management, fuq il-ħaddiema nfushom u fuq ix-xogħol in ġenerali, sabiex meta neqilbu għall-prinċipji ġodda li se tkun qed iddaħħal l-istrateġija s-sena d-dieħla, hemmhekk ukoll terġa' ssib is-servizz pubbliku leader anke fejn jodħol dak il-qasam." Is-Segretarju Permanenti Ewlieni qal li l-impenn li qed jintwera juri fiduċja għolja tal-poplu fis-servizz pubbliku tant li skont l-Ewrobarometru din qabżet bi 12% l-medja Ewropea. Il-Ġimgħa tas-Servizz Pubbliku bdiet fit-28 ta' Mejju u tispiċċa s-Sibt 5 ta' Ġunju. Il-programm jinkludi laqgħat mal-pubbliku, kunċerti virtwali, għoti ta' awards, u wirja b'xogħlijiet artistiċi li saru mit-tfal. Il-kunċert jixxandar fuq TVM illejla wara l-aħbarijiet tat-8.00pm